Koningin tans ‘gemaklik’, maar dokters steeds besorgKoningin Elizabeth II kort voor haar ontmoeting met die nuwe Britse premier vandeesweek. (Foto: The Royal Family/Twitter) *Die koninklike familie het Donderdagaand bevestig koningin Elizabeth II is oorlede. Klik hier om meer te lees. Vrese het Donderdagmiddag oor koningin Elizabeth II se gesondheid toegeneem nadat Buckingham-paleis in ŉ hoogs ongewone verklaring gesê het dat die monarg se dokters tans “besorg” is oor haar toestand. Die 96-jarige staatshoof, en Brittanje se langsdienende monarg, is ook aanbeveel om onder mediese toesig te bly. Die koningin word sedert Oktober verlede jaar deur gesondheidsprobleme geteister wat haar mobiliteit aantas. Sy het gevolglik talle geleenthede die afgelope jaar, waaronder dié van haar platinum-jubileum, misgeloop. Maroela Media het vroeër berig dat die staatshoof in Februarie vanjaar ook positief vir die koronavirus getoets het – twee weke ná sy 70 jaar op die troon gevier het, wat toe al kommer oor haar gesondheid laat ontstaan het. Sy het haar Woensdag aan ’n beplande vergadering met haar senior politieke raadgewers onttrek nadat sy gemaan is om te rus. Meghan en Harry tydens ‘n onlangse geleentheid in die Verenigde Koninkryk. (Foto: Oli Scarff) “Ná verdere evaluering vanoggend is die koningin se dokters bekommerd oor haar majesteit se gesondheid en het hulle aanbeveel dat sy onder mediese toesig bly,” lui Buckingham-paleis se verklaring. “Die koningin is wel gemaklik en steeds by Balmoral,” het hulle bygevoeg. Sy het Dinsdag egter die uittredende Britse premier, Boris Johnson, en sy opvolger, Liz Truss, by haar Skotse woning, Balmoral, ontvang om Truss in te huldig. Dié ontmoeting was buitengewoon aangesien die sogenaamde “soen van die hande”-seremonie gewoonlik by Buckingham-paleis, nie ver van Downingstraat nie, in Londen plaasvind. The whole country will be deeply concerned by the news from Buckingham Palace this lunchtime. My thoughts – and the thoughts of people across our United Kingdom – are with Her Majesty The Queen and her family at this time. — Liz Truss (@trussliz) September 8, 2022 Die laaste seremonie van dié aard om buite die Britse hoofstad plaas te vind was in 1952 toe Winston Churchill koningin Elizabeth by die Heathrow-lughawe ontmoet het ná die dood van haar pa, koning George VI. Die koningin se oudste seun en erfgenaam, prins Charles (73), en sy oudste seun, prins William (40), is op pad na Skotland, aldus hul Clarence House- en Kensington-paleis-kantore. Luidens mediaberigte is prins Harry en sy vrou, Meghan Markle, óók op pad na haar toe.